24. schôdza NR SR - 1.deň - B. popoludní
Dátum: 2021-02-24
Poslanec: Blanár, Juraj (SMER - SD)
Druh vystúpenia: Vystúpenie v rozprave

139. Ctená snemovňa, vážené panie poslankyne, páni poslanci, prerokúvame bod, ktorý by mal byť veľmi dôležitý. Po tom, ako sme ako snemovňa sa dožadovali toho, aby o núdzovom stave sa rozhodovalo aj v Národnej rade Slovenskej republiky, pretože je to naozaj vážna vec, tak ste prišli so zákonom, ktorý ste novelizovali a v podstate ste Národnú radu postavili do úlohy štatistov. Pamätáte si, keď ste schvaľovali novelu ústavného zákona o bezpečnosti štátu, kedy sme my navrhovali aj pozmeňujúce návrhy o tom, že aby o tom, či ten núdzový stav sa bude predlžovať alebo nebude, rokovala Národná rada ešte predtým. Vy ste povedali, že nie, pretože máte svoju ústavnú väčšinu, a v podstate ste postavili Národnú radu len pro forma do pozície, však nehovorte nič, môžete o tom rokovať, ale my si to aj tak schválime. Prečo to hovorím na úvod? Hovorím to preto, lebo ak by to bolo také vážne a veľmi dôležité pre vás, hovorím teraz o vládnej koalícii, hovorím o vláde, tak by sme tu mali nastúpených ministrov, vážené dámy a páni, ministrov, ktorí sú priamo zodpovední za tie veci, ktoré musia práve v tejto ťažkej dobe COVID pandémie vysvetľovať. Vtedy by sme naozaj uverili, že ide o vážnu vec a že to naozaj potrebujete, že sem príde minister zdravotníctva, že sem príde minister vnútra, ktorý riadi krízový štáb a tak ďalej. A očakával by som aj vystúpenie práve za vládne OĽANO, ktoré má svojho premiéra, ale aj ministra zdravotníctva, že bude vysvetľovať práve kroky svojich nominantov. Predsedu vlády pána Matoviča, že či naozaj dostatočne alebo nedostatočne rieši túto situáciu, a ministra zdravotníctva a vysvetľovať, prečo minister zdravotníctva bol prehlasovaný na vláde, keď presadzoval tvrdý lockdown. To by sme očakávali, aby ste robili a aby tu boli ministri. My si rovnako vážime všetkých, ktorí sú dnes v prvej línii, a som presvedčený, že tak ako sme tu všetci aj tí, ktorí nie sú tu, vyjadrujeme veľkú vďaku všetkým, ktorí sú v nasadení. A to nemusíme tu opakovať. Ide nám len o to, aby sme sa bavili vecne, že či tieto opatrenia a to, čo v súčasnosti robíte, je účinné alebo nie je účinné. Preto sme tu a preto chceme o tom hovoriť napriek tomu, že si myslíme, že vláda tomu nedáva takú vážnosť ako navonok deklaruje, nedáva tomu vážnosť, ako deklarujú aj koaliční poslanci, čo bolo koniec koncov vidieť aj na vystúpení pani Kaveckej, pretože práve od nej som očakával, aby ona hovorila predovšetkým o svojom ministrovi zdravotníctva, čo mohol alebo čo neurobil, alebo prečo to neurobil. Dámy a páni, ja som si pozorne vypočul vystúpenie aj pána Dostála, ktorý aj pri prvom predlžovaní mal svoje vystúpenie, ale rovnako aj pri novele zákona. A oceňujem, že bol kritický, pretože my sme boli rovnako kritickí, ale som prekvapený, že kolegovi Dostálovi to, čo je teraz predložené, že postačuje. Nehnevajte sa, dámy a páni, ak hovoríme o predĺžení núdzového stavu, tak nemôže byť 95 % tohoto materiálu pretkaný iba zdôvodnením právnym, ale má tam byť predovšetkým vysvetlené, že prečo sa ide predlžovať núdzový stav, aké opatrenia boli prijaté počas toho núdzového stavu, ktorý už je, aké opatrenia boli vyhodnotené a s akou vážnosťou dopadov na ďalšie riešenie od núdzového stavu, ktorý je tu už od 1. októbra. A nie to, čo sa konštatuje v tomto materiáli, že v podstate za to posledné obdobie, čo bol predĺžený núdzový stav, 40 dní, nie je možné ešte vyhodnotiť niektoré veci. Dámy a páni, veď vy ste tu vyhlásili núdzový stav už od 1. októbra a za toto obdobie by malo byť tu množstvo, množstvo dát, podľa ktorých by sa mali prijímať opatrenia. A nie, aby sa tu chaoticky riadila táto pandémia, riešenie tejto pandémie, aby tu bola zaťažovaná chaoticky samospráva, ktorá do poslednej chvíle nevie, čo chce, aby tu boli zaťažovaní rodičia, ktorí čakajú, či sa školy otvoria alebo sa neotvoria, do poslednej chvíle, ešte v nedeľu, ale už v pondelok by to malo byť otvorené. A takto by som mohol pokračovať ďalej, dámy a páni z koalície. A sú to predovšetkým vaši poslanci, ktorí majú s tým problém. To nie sme my, ktorí len to kritizujeme, sú to vaši poslanci, ktorí sú tu neni, ale aj ktorí sú tu. Preto tie slová, ktoré adresujete len opozícii, by ste mali adresovať aj svojim kolegom, ale to nič nepomôže ani ľuďom vonku. Preto náš pohľad na celú túto vec je naozaj, vážne kritický a nemôžem jednoducho súhlasiť s tým, že tento materiál je dostatočný. Kde tam máte napísané, prosím, a vyhodnotené nejaké opatrenia, ktoré sa osvedčili a prečo sa osvedčili, a aké opatrenia sa budú navrhovať v ďalšom predlžovaní núdzového stavu? Prosím vás, ukážte mi to. Azda jediná, záverečná časť ministerstva zdravotníctva a k tomu sa dostanem zvlášť a budem to citovať, ale povedzte mi, kde to je? Odpočet opatrení, aby bol naozaj taký, ktorý nás presvedčí, že to, čo sa tu prijalo a že ten núdzový stav, ktorý tu bol, že jednoducho naozaj priniesol svoje ovocie. A povedať otvorene, že to opatrenie bolo priamo súvislé s vyhlásením núdzového stavu a nie tak, ako pani kolegyňa Cigániková hovorila ako predsedníčka výboru pre zdravotníctvo, že to súvisí s núdzovým stavom. Ale prepáčte, ale samotný zákon o verejnom zdravotníctve umožňuje mnoho vecí, na ktoré nepotrebujete núdzový stav a môžete ich prijímať bez akýchkoľvek problémov, bez toho, aby ste obmedzovali ľudské práva. Ale k tomu sa dostanem, aby to nebolo v tej pozícii, že kritizujeme obmedzovanie ľudských práv preto, lebo jednoducho ľudia si môžu robiť, čo chcú, a mali by kašlať na to, že niekto je tu chorý. Nie kvôli tomu, ale obmedzovanie ľudských práv práve preto, lebo chaotické riadenie tejto pandémie ľudí jednoducho tak nahnevalo, že oni si ani nemôžu uplatniť to ľudské právo, ktoré im umožňuje ústava, zhromaždiť sa a vyjadriť nesúhlas, a to sa jednoducho stalo. A priamym svedkom toho, že sa to stalo, je pán minister Krajčí. Veď si len spomeňte, čo povedal na svojej tlačovke. To som očakával od pani Kaveckej, aby vysvetlila, keď hovoril o tom, že vláda prijala také opatrenia, aké prijala, lebo sa bála protestov a štrajkov alebo ešte neviem čoho. Veď to priamo povedal! Toto sú vážne vyjadrenia a čo si z toho majú zobrať občania? Povedzte! Tí, ktorí očakávajú, že autorita, ako je vláda, ktorá by mala v tejto ťažkej situácii, ktorú, uznávam, že nie je predvídateľná, je veľmi ťažko predvídateľná, ale mala by nejakým spôsobom dávať nejakú nádej a že to, čo robíme, má zmysel a že k niečomu sa dopracujeme. A to je ďalší problém, ktorý tu v tomto predlžovaní núdzového stavu nevidím. Pretože tu nie je naznačené, že aké opatrenia ideme prijať počas tohoto núdzového stavu a čo by mali priniesť. Áno, logicky mi hneď môžete odpovedať, áno, majú priniesť to, že sa znížia počty nakazených a tak ďalej. Ale to nám predsa asi veľmi nepomôže. My chceme, aby to bolo nejaké trvalé opatrenie, ktoré zafunguje a hlavne možnože tak zafunguje, že budeme vedieť znížiť počty tie nakazených a počty úmrtí na minimum, primerane, tak ako sme schopní to zvládnuť. A nie tak, že sme sa z jedného veľmi dobrého rankingu, to znamená postavenia, kde sme boli premiantami na svete na začiatku tejto pandémie, dostali do druhého extrému, ale teraz v tom negatívnom slova zmysle, a to je to, že sme na čele počtu úmrtnosti na milión obyvateľov. Sme tuším niekde s číslom 17,8. Za nami je Portugalsko 14 a potom Česko 12. A teraz toto všetko sa deje počas núdzového stavu. Tak ako teda tí ľudia si to vysvetlia, keď povedia, dobre, tak je tu núdzový stav, ale tu stále narastá počet úmrtí, stále narastá počet hospitalizovaných, tak ako ten núdzový stav pomáha a ja pritom prichádzam o zamestnanie, nie som schopný splácať, nemôžem ani ísť povedať, že už ma to hnevá a jednoducho že táto vláda, už jej mám dosť, pretože vyhlásime núdzový stav a zastavíme všetky takéto možné prejavy. Presnejšie, zastavíte vy, pretože niekedy ten, to množné číslo používame nie celkom správne, ale... V každom prípade, pán Dostál, ja si nemyslím, že to bolo dobre pripravené, a poviem vám aj prečo. Lebo tak ako bol predložený materiál do Národnej rady a takto keby bol schválený, že uznesenie, ktoré hovorí o tom, že ideme schváliť predĺženie ústavného, predĺženie núdzového stavu, ktorý bol vyhlásený 18. februára, takto keby sme schválili uznesenie, ktoré ste predložili, tak by bolo zmätočné, pretože veľmi dobre viete, že predĺženie núdzového stavu bolo vládou schválené 5. februára, nie osemnásteho. Ale všimol som si, že už pani Kavecká to opravila, lebo som upozornil aj organizačné na to, ale pani ministerka ani na to neprišla. Pán spravodajca ani na to neprišiel. Iba popritom, čo porozprával, že aké je to perfektné a že fajn, výborne, už je to lepšie zdôvodnené, ale toto by bolo zmätočné. A my sme neboli zasa tí, ktorí sme sa chceli tváriť, že jednoducho nech sa to schváli a že bude to zmätočné. Čiže toto je krásny príklad toho, akým spôsobom ste pristupovali a pristupujete nielen k riešeniu pandémie, ale aj k núdzovému stavu. A poďme ďalej. Ja som počul pani ministerku pozorne pri vystúpení a ona argumentovala tým, že vôbec – na záver, keď to hovorila; pani ministerka, ja som vás počúval – neplatí to, že núdzový stav bude dovtedy, kým preočkovanosť na Slovensku nebude 60 až 80 %. Dámy a páni, ja by som veľmi rád veril tomu, čo hovorí pani ministerka, veľmi rád, ale prečo to sem dávajú? No, dávajú to preto, aby sa o to mohli oprieť. Ináč to nemá zmysel. Alebo tam mali vyslovene napísať, ale toto nie je kritérium, na základe ktorého bude núdzový stav vyhlásený. To tam nie je napísané. A každý, kto si otvorí tento dokument, nielen my, ale aj občania Slovenskej republiky, tak si môže povedať, tak ja som za dobrovoľné očkovanie, to sme všetci, aspoň dúfam teda, ja som za dobrovoľné očkovanie, a dnes na Slovensku za dobrovoľné očkovanie, pokiaľ viem, je asi 40 – 45 % ľudí. To znamená, že my sa nedostaneme na toto číslo za nejaký krátky čas a berúc do úvahy, akým spôsobom sa zabezpečujú očkovacie, akým spôsobom sa zabezpečuje očkovacia látka, že sa tu populisticky príde s nejakým Sputnikom, keď už pán premiér Matovič nevie, čo urobiť, tak prisľúbi 2 milióny očkovacích vakcín od Rusov, čo vôbec nie je pravda. Ale 60 až 80 % tu je napísané, čo znamená, že núdzový stav vyzerá, že tu bude až do konca pôsobenia tejto vlády. Toto je to svetielko na konci tunela, čo ponúkate núdzovým stavom pre ľudí na Slovensku? A tým teraz nechcem spochybňovať, že je potrebné čosi robiť. Ale je potrebné núdzový stav vyhlasovať na tieto veci, keď tu ani neuvediete žiadne opatrenie, ktoré je v príčinnej súvislosti s vyhlásením núdzového stavu? Keby som toto mal – aj vy všetci – vypočítané, toto opatrenie súvisí s núdzovým stavom, toto opatrenie nesúvisí, toto súvisí a tak ďalej. Zdravotnícke, ktoré hovorila pani Cigániková, tak tie sa dajú riešiť aj iným spôsobom. Kedy sa situácia zhoršila, dámy a páni? Všetci dobre vieme, že pán premiér Matovič prišiel bombasticky z Bruselu, kde pani Merkelovú informoval o tom, že ide urobiť atómovú zbraň, to znamená plošné testovanie, a že týmto zachráni celé Slovensko. Dámy a páni, ako to dopadlo? Dopadlo to tak a teraz je to aj otázka pre odborníkov, aby to vyhodnotili, ja by som to veľmi rád chcel vidieť. Ale opak sa stal pravdou. Po plošnom testovaní sme sa dostali na najhoršie čísla nielen historicky v rámci Slovenska, ale sme prví na celom svete. A teraz, keď si to zoberiete, že takýmto spôsobom pristupujete k predĺženiu núdzového stavu, ktorý v podstate nepomohol nijakým spôsobom, tak ľudia to nevedia pochopiť. A nechápu ani to, že prečo mali by byť hnaní neustále na plošné testovanie, ktoré ste vy svojím spôsobom zachovali, len ste ho premenovali. Najskôr to bolo plošné testovanie, ako ho nazval pán minister, teda pán predseda Matovič. Potom, keď ste videli, že to je naozaj niečo zlé, že ľudia sú nahnevaní, lebo ste ich vlastne donútili ísť na plošné testovanie, lebo keď nebol otestovaný, tak nemohol ísť do roboty, nemohol robiť mnohé veci, čiže dobrovoľne nasilu, čiže na hrane ústavy, tak potom ste to premenovali na skríning. Ale koaličné vlády sa len, koaličné strany sa len predbiehali o tom, že my sme boli proti plošnému testovaniu aj sme proti plošnému testovaniu. Tak ako pani Letanovská, vaša pani poslankyňa z poslaneckého klubu ZA ĽUDÍ, jednoducho povedala, že plošné testovanie nič neprinieslo. A vy to ignorujete a ešte ste to plošné testovanie dali aj do tzv. COVID automatu. Ale to je takisto plošné testovanie. A teraz sa pýtam a, pani ministerka, to by som chcel, keby ste mi naozaj odpovedali, vy ste dodali potom ten doplňujúci materiál, ktorý prišiel ráno. O tom si môžeme myslieť svoje. Asi prišiel preto, lebo Ondrej Dostál bol nespokojný a chcel, aby tam bolo toho viacej. To je moje vysvetlenie, za čo som mu vďačný z tohto pohľadu, lebo je principiálny. Ale viete, čítal som to podrobne a jedna vec ma tam teda naozaj zaujala. To je, viete, prečo núdzový stav je potrebné, aby sme mali? Aj. Lebo "skončením núdzového stavu by nebolo možné centralizovane zabezpečiť distribúciu testov pre aj pre", tam je to formulované tak, že urobili preklep, ale dobre, "pre aj pre neverejných poskytovateľov". Priamo citujem z tohto. (Rečník ukázal uvedený materiál.) Dámy a páni, viete, čo to znamená v konečnom dôsledku? Znamená to tak, že je potrebné minúť do poslednej bodky všetky antigénové testy, nech to stojí, čo to stojí. A nie tak, ako ste to robili cez obce a mestá, kde váš poslanec bývalý koalície pán Kollár už to nemohol vydržať a to začal kritizovať. Nie naši starostovia a primátori, ktorých napádal pán Matovič, že to budú bojkotovať a tak ďalej. Tí urobili maximum, čo mohli, ale dostali ste ich do takej pozície, že ste im povedali, že dostanete 5 eur za jedného otestovaného, ale takým spôsobom, že či vám príde toľko alebo toľko, dostanete len 5 eur. To znamená, mnohé samosprávy skončili s testovaním, zrejme to bolo dobre premyslené, len preto, lebo sa im nepokryli ani náklady z tých piatich eur. Ale viete, čo sa vymyslelo pre súkromných, tých prevádzkovateľov tzv. MOM-iek? No, vymyslelo sa to, že budú mať paušál 30-tisíc mesačne, dámy a páni. K tomu 1 118 eur budú mať začiatočný poplatok na to, aby ho mohli vytvoriť, teda tú MOM-ku aby mohli vytvoriť, a musia garantovať tieto MOM-ky súkromné, že sú schopné urobiť 250 testov za deň. Ale v zmluvách im nedali, že tie peniaze dostanú iba vtedy, keď niekoho otestujú, tam vôbec nič nie je napísané. Čiže ony 30-tisíc dostanú aj vtedy, keď nikoho neotestujú. A to mi, prosím vás, pani ministerka, buď potvrďte, alebo mi to vyvráťte, lebo ja mám takúto informáciu. Buďme naozaj vecní. A viete, v čom je celá pointa ešte ďalšia? Že ak otestuje táto súkromná MOM-ka ten počet tých ľudí, za každého ďalšieho, ktorý presiahne tento počet, dostanú ďalšie dve eurá, 2,5 eura. Dva a pol eura! A teraz, dámy a páni, si spočítajte. Viete, koľko je tých súkromných MOM-iek na Slovensku? Dodnes je ich 356. 356. Vynásobte si krát 30-tisíc, garanciu, že dostanú zaplatené, ale vlastným starostom, primátorom ste neboli schopní garantovať prekrytie nákladov. No ako sa máme na to potom pozerať, keď to už nevydržal ani váš poslanec Kollár, primátor Hlohovca? Ste im mali férovo povedať minimálne to, dobre, tak máte 5 eur na testovanie, ale v prípade, že vám nepríde toľko ľudí a nepokryjú sa tie režijné náklady, ktoré sú potrebné, dostanete aj to zaplatené. Ba práve naopak, mnohé samosprávy to dodnes nemajú zaplatené. Tak potom prečo tu nebolo napísané, že garantujeme v rámci núdzového stavu, že všetky obce a mestá dostanú vykryté všetky náklady? To ste tu nenapísali. Ale napísali ste, že vám záleží na súkromných, lebo treba minúť testy. Tak ja neviem potom, ako si to máme vysvetliť. Tak prečo ste to tam potom dávali, pani ministerka? Jednoducho toto je pre nás absolútne nedôveryhodné, pretože takýmto spôsobom k tomu pristupovať, to jednoducho nejde. No a teraz poďme k tomu zdravotníctvu. Ak niečo môžem povedať, že je k núdzovému stavu ako-tak spomenuté, tak je to predovšetkým časť týkajúca sa zdravotníctva. To je úplne na záver, dámy a páni. Toto je materiál, ktorý ste vy schválili o predĺžení núdzového stavu 12. januára (rečník ukázal smerom do pléna uvedený materiál), pamätáte si na to, kde boli tie povestné dve strany, pán kolega Dostál. Áno, je to tu a ja teraz si budem brať práve tú časť zo zdravotníctva do úst a budem vám to citovať s tým, čo je napísané v materiáli, ktorý sme dostali teraz. Takže, dámy a páni, takto keď sa na to pozriete (rečník podržal v každej ruke po jednom zo spomínaných materiálov) a odporúčam vám to, tak je to s chlpami, s čiarkami úplne rovnaké, čo napísalo ministerstvo zdravotníctva 12. 1. a čo napísalo k tomuto materiálu, ktorý sme dostali 5. februára, teda ktorý sme dostali k 5. februáru, keď bol predĺžený tento núdzový stav. Viete, čo sa jedine zmenilo? Zmenilo sa iba to, že napríklad očkovacie centrá, ktoré uvádzali, že ich je 39, tie tu ostávajú, je ich 39. Napríklad je tu, že určili do šiestich, teda v šiestich nemocniciach určili tie, ktoré budú vyčlenené na, pre pacientov s ochorením COVID-19. Tu už v tomto ani nepovažovali za nutné napísať nejaké číslo. Nás by zaujímalo, prečo iba tých šesť a prečo nie viacej. Ďalšie číslo, ktoré je tu uvedené, o dve sa to posunulo, že Ministerstvo zdravotníctva Slovenskej republiky určeným príkazom ministra 21, určilo príkazom ministra 21 nových lôžkových subjektov hospodárskej mobilizácie. Tu sa to zmenilo v tomto čísle na 23. To je jediné, čoho sa môžeme ako-tak chytiť, avšak nemáme to zdôvodnené že prečo. Pretože aj táto formulácia, ktorá je za ministerstvo zdravotníctva, je v podstate opísaná úplne rovnako, ako to bolo urobené na začiatku januára, keď ste po prvýkrát predlžovali núdzový stav, a to je jediné, čo môžeme nejakým spôsobom konfrontovať s nejakými číslami. Avšak tu je potrebné povedať, dámy a páni, že subjektom hospodárskej mobilizácie môže byť nakázané mnoho vecí aj bez toho, aby bol núdzový stav vyhlásený. A prečo by sme mali práve k tomu pristupovať, prečo to tu nie je vysvetlené? A napríklad keď zoberieme aj to, že je potrebné určitým spôsobom za núdzového stavu prikázať niekomu, a predovšetkým zdravotníkom, lebo toto všetko sa týka zdravotníkov, nebudem to hovoriť po vzore vášho predsedu Matoviča o obstarávaní a tak ďalej, keby to bolo za našej vlády, ako by tu on jačal, lebo to je tiež jedna z tých vecí, ktorou cestou my nepôjdeme nikdy. Ale toto je pre nás kľúčové, prečo takéto niečo nebolo jasne vysvetlené, ale napriek tomu presadzujete núdzový stav? Aký to má zmysel, ak nie iba taký, že jednoducho navodzovať atmosféru, že je to úplná katastrofa, hrať tu na city, že sú preťažené zdravotnícke kapacity? Áno, sú preťažené. Sú preťažené aj preto, že boli zaťažené nezmyselným plošným testovaním. A potom si ich prevzali súkromné MOM-ky a ich vyťažujú ešte ďalej a majú z toho naozaj garantovaný príjem. Čiže, dámy a páni, z tohto pohľadu hodnotíme celý tento materiál absolútne za neodôvodnený. Je to materiál, ktorý síce je rozšírený o právne výklady, ktoré tu pán Dostál spomenul, aj keď povedal, že ešte by si to vedel predstaviť, že je to lepšie, ale nie je tam nič, čo by súviselo a o čom by sme mali my tu rokovať s vyhlásením núdzového z hľadiska opatrení, ktoré boli prijaté a vyhodnotené, a opatrení, ktoré chystá vláda prijať, aby mohla účinne bojovať proti pandémii. Jedine, čo vnáša vláda Igora Matoviča do spoločnosti, je len rozdeľovanie, neustále napádanie, neustále prehadzovanie zodpovednosti na niekoho iného. Niečo urobí, potom to prehodí, tú zodpovednosť, na niekoho iného. Keď neobstará antigénové testy, tak jednoducho on by ich ani, a keď ich aj obstará, on by ich ani svojmu psovi nedal. A toto všetko počúvajú ľudia a potom ich ešte tlačíte do nezmyselného plošného testovania, ktoré tu pokračuje. Ale nevysvetľujete, tak ako som požiadal aj pani Kaveckú, ale už tu nie je, že prečo pán minister zdravotníctva sa nevzdal teda svojej pozície, keď teda mu neprešiel tvrdý lockdown a si myslel, že je presvedčený, že to je to najlepšie riešenie. Toto by sme očakávali v prvom rade, aby sa dialo. Dámy a páni, z tohto pohľadu nemôžeme jednoducho súhlasiť s predĺžením núdzového stavu a myslíme si, že je potrebné, aby vláda využila iné možnosti bez toho, aby obmedzovala ľuďom tie práva, ktoré im garantuje. Ale nie z toho pohľadu, že by to chceli využívať len preto, že nemajú čo robiť, ale preto, že aby mohli vyjadriť svoj nesúhlas k tomu, čo sa tu za ostatných jedenásť mesiacov deje. A preto prichádzame s návrhom uznesenia, ktorým je pozmeňujúci a doplňujúci návrh k uzneseniu, ktoré ste pripravili vy. A ešte raz opakujem, pripravili ste ho tak, že keby sme ho takto schválili, tak by bol zmätočný a pravdepodobne by spôsobil mnohé problémy a možno by sme sa tu museli opäť stretnúť, pretože v tom uznesení ste mali uvedené, že núdzový stav bol predĺžený od 18. februára, čo je teda chyba, pretože bol predĺžený podľa uznesenia vlády od 5. februára. Čiže predkladám pozmeňujúci návrh a doplňujúci návrh poslancov Juraja Blanára, Roberta Fica, Vladimíra Faiča, Borisa Suska a Jozefa Valockého k návrhu uznesenia Národnej rady Slovenskej republiky k návrhu vlády Slovenskej republiky na vyslovenie súhlasu Národnej rady Slovenskej republiky s opakovaným predĺžením núdzového stavu vyhláseného z dôvodu ohrozenia života a zdravia osôb v príčinnej súvislosti so vznikom pandémie (tlač 430). Návrh uznesenia Národnej rady Slovenskej republiky k návrhu vlády Slovenskej republiky na vyslovenie súhlasu Národnej rady Slovenskej republiky s opakovaným predĺžením núdzového stavu vyhláseného z dôvodu ohrozenia života a zdravia osôb v príčinnej súvislosti so vznikom pandémie znie: Národná rada Slovenskej republiky A. nesúhlasí s opakovaným predĺžením núdzového stavu schváleného uznesením vlády Slovenskej republiky z 5. februára 2021 č. 77; B. vyjadruje vážne znepokojenie nad vývojom pandemickej situácie a najvyšším počtom úmrtí na ochorenie COVID-19 na svete na milión obyvateľov v Slovenskej republike; C. prejavuje úctu a uznanie všetkým, ktorí sa podieľajú na realizácii opatrení na zmiernenie dopadov pandémie COVID-19 a pritom môžu vystaviť ohrozeniu aj svoje zdravie; D. žiada vládu Slovenskej republiky: a) prijať účinné legislatívne, organizačné, personálne a materiálne opatrenia na zásadné zmiernenia dopadov pandémie COVID-19 vrátane oddelenia uvedených opatrení od inštitútu núdzového stavu, termín bezodkladne; b) zabezpečiť posilnenie odolnosti zdravotníckeho personálu a jeho mobilizáciu nie na základe donucovacích a represívnych nástrojov; c) zabezpečiť optimalizáciu diagnostiky na ochorenie COVID-19, termín do 8. marca 2021; d) zabezpečiť skvalitnenie ambulantnej zdravotnej starostlivosti poskytovanej už v počiatočnom štádiu ochorenia COVID-19 vrátane optimalizácie a štandardizácie zdravotných postupov v súlade s aktuálnymi medzinárodnými poznatkami, termín do 15. marca 2021; e) odstrániť nedostatky pri spracovaní sumarizácií a vykazovaní výsledkov diagnostiky na ochorenie COVID-19, zabezpečiť zásadné skvalitnenie využívania zdravotníckych informácií na prevenciu ochorenia, optimalizáciu postupov poskytovania zdravotnej starostlivosti a zníženie úmrtnosti na ochorenie COVID-19; f) v komunikačnej rovine upustiť od sebaprezentácie a od zneužívania covidovej problematiky na manipulovanie spoločnosťou, využiť komunikačnú bázu aj na informovanie o prevencii, posilňovanie imunity, včasnom rozpoznaní ochorenia COVID-19, možnostiach liečenia, informovanie verejnosti o aktuálnych štandardných postupoch poskytovania zdravotnej starostlivosti v súvislosti s ochorením COVID-19, žiaducich a nežiaducich účinkoch jednotlivých typov vakcín, k podpore psychickej odolnosti, modeloch osobného, rodinného a ekonomického fungovania v krízových podmienkach a podobne. Vážené dámy a páni, toto je pozmeňujúci návrh, ktorý som podal ako v poradí druhý, pretože, keďže bolo chybné uznesenie, tak som pre istotu dal aj prvý, ale bolo by to v podstate tiež zmätočné, takže ten prvý sťahujem a platí tento druhý pozmeňujúci návrh s už správnym dátumom, tak ako bol pozmeňujúcim návrhom pani poslankyne Kaveckej predložený. Na záver mi dovoľte povedať ešte raz posolstvo. Sme proti takto vyhlásenému núdzovému stavu, ktorý vôbec ste nevyhodnotili, ktorý vôbec podľa doterajšej situácie, v ktorej sa nachádzame, nepriniesol zlepšenie, ale, práve naopak, opatrenia, ktoré vďaka núdzovému stavu sa snažíte stále presadzovať, a to je predovšetkým plošné nezmyselné testovanie, len zhoršujú situáciu. A rovnako to robíte aj preto, aby ste zabránili ľuďom protestovať proti tomuto chaosu v súčasnej Matovičovej vláde a vašej koalícii. Chcem vás poprosiť, vážené pani poslankyne a páni poslanci, o podporu tohto nášho uznesenia. Ďakujem veľmi pekne za pozornosť.